กกต.ย้ำห้ามจำหน่ายสุราช่วงเลือกตั้ง ระหว่างเวลา 18.00 น. ของวันก่อนวันเลือกตั้งหนึ่งวัน จนถึงเวลา 18.00 น ของวันเลือกตั้ง
ผู้อำนวยการสำนักงานคณะกรรมการการเลือกตั้งประจำจังหวัดเชียงใหม่ เตือนร้านค้า ร้านอาหาร ห้ามจำหน่ายสุราช่วงเลือกตั้ง ในระหว่างเวลา 18.00 น. ของวันก่อนวันเลือกตั้งหนึ่งวัน จนถึงเวลา18.00 น.ของวันเลือกตั้ง หากฝ่าฝืนจะได้รับโทษ จำคุกไม่เกิน 6 เดือน หรือปรับไม่เกิน 10,000 บาท หรือทั้งจำทั้งปรับ          นายเกรียงไกร พานดอกไม้ ผู้อำนวยการสำนักงานคณะกรรมการการเลือกตั้งประจำจังหวัดเชียงใหม่ เปิดเผยว่า ตามที่คณะกรรมการการเลือกตั้ง กำหนดให้มีการเลือกตั้งสมาชิกสภาผู้แทนราษฎร ล่วงหน้า ในวันอาทิตย์ที่ 17 มีนาคม 2562 ตั้งแต่เวลา 08.00 น. -17.00 น. นั้น คณะกรรมการการเลือกตั้ง ได้มีประกาศห้ามขาย จำหน่าย จ่ายแจก หรือจัดเลี้ยงสุราทุกชนิด ในเขตเลือกตั้งในระหว่างเวลา 18.00 น. ของวันก่อนวันเลือกตั้งหนึ่งวัน จนถึงเวลา 18.00 น. ของวันเลือกตั้ง โดยช่วงวันเลือกตั้งล่วงหน้า ให้งดตั้งแต่เวลา 18.00 น. ของวันที่ 16 มีนาคม จนถึงเวลา 18.00 น. ของวันที่ 17 มีนาคม 2562 และในวันเลือกตั้ง ให้งดตั้งแต่เวลา 18.00 น. ของวันที่ 23 มีนาคม จนถึงเวลา 18.00 น. ของวันที่ 24 มีนาคม 2562    ทั้งนี้ หากผู้ใดจำหน่าย จ่ายแจก หรือจัดเลี้ยงสุราทุกชนิดในเขตเลือกตั้งระหว่างเวลา 18.00 น. ของวันก่อนวันเลือกตั้งหนึ่งวันจนถึงเวลา 18.00 น.ของวันเลือกตั้ง ต้องระวางโทษจำคุกไม่เกิน 1 ปี หรือปรับไม่เกิน 10,000 หมื่นบาท หรือทั้งจำทั้งปรับ ในส่วนงานเลี้ยงที่กำหนดไว้แล้วยังคงจัดได้ แต่ห้ามดื่มเครื่องดื่มแอลกอฮอล์ภายในงาน และผู้สมัครไม่สามารถขึ้นเวทีในงานได้ หากพบผู้ฝ่าฝืนก็จะถูกดำเนินการจับกุมเพื่อนำตัวส่งพนักงานสอบสวนดำเนินคดีตามกฏหมายต่อไป